

Αρκαλοχώρι, 13/ 02 /2025

Προς: ΜΜΕ

**ΔΕΛΤΙΟ ΤΥΠΟΥ**

**Εκδήλωση για τον σχολικό εκφοβισμό και βράβευση ταλαντούχου μαθητή**

Tον μαθητή της Γ’ Γυμνασίου Αρκαλοχωρίου Γιώργο Σφακιανάκη, η ζωγραφιά του οποίου κόσμησε φέτος, την ευχετήρια κάρτα της Προέδρου της Δημοκρατίας Κατερίνας Σακελλαροπούλου, βράβευσε ο Δήμαρχος Μινώα Πεδιάδας Βασίλης Κεγκέρογλου. Ο Δήμαρχος συνεχάρη δημόσια τον μαθητή που έκανε τους πάντες υπερήφανους και υπογράμμισε ότι είναι σημαντικό και ελπιδοφόρο τα παιδιά να μη πτοούνται από τα προβλήματα και να μη το βάζουν κάτω.

Όπως χαρακτηριστικά υπογράμμισε: «Είναι συγκινητικό να βλέπουμε ταλαντούχα και χαρισματικά παιδιά τα οποία παρά τα προβλήματα που αντιμετωπίζει η σεισμόπληκτη περιοχή, μας εκπλήσσουν συνεχώς με τις ικανότητες τους. Εμείς ως Δημοτική Αρχή διαβεβαιώνουμε ότι προχωρούμε στις διαδικασίες για να κερδίσουμε το χαμένο έδαφος ώστε οι μαθητές μας να επιστρέψουν το συντομότερο δυνατό, στις σχολικές αίθουσες που τους αξίζουν».

Ο Δήμαρχος έδωσε στον Γιώργο Σφακιανάκη έναν έπαινο ενώ εκ μέρους της Δημοτικής Αρχής του πρόσφερε τη συνδρομή για τη συμμετοχή του σε καλλιτεχνικό εργαστήρι, ανάλογα με την ευχέρεια χρόνου από την άλλη κιόλας εβδομάδα ή μόνο τους θερινούς μήνες, ώστε να καλλιεργήσει περαιτέρω το ταλέντο του και να ανοίξει τα φτερά του.

Η βράβευση πραγματοποιήθηκε στο πλαίσιο της εσπερίδας που πραγματοποιήθηκε στο Συνεδριακό Κέντρο Αρκαλοχωρίου για την ενδοσχολική βία και τον εκφοβισμό, από τον Σύλλογο Διδασκόντων του Γυμνασίου Αρκαλοχωρίου και το Σύλλογο Γονέων και Κηδεμόνων του Γυμνασίου Αρκαλοχωρίου, υπό την Αιγίδα του Δήμου Μινώα Πεδιάδας και του Οργανισμού «Το Χαμόγελο του Παιδιού».

Στη διάρκεια της εκδήλωσης η ψυχολόγος Φωτεινή Παπαδάτου, μίλησε για το κοινωνικό αυτό φαινόμενο που απασχολεί εκπαιδευτικούς, μαθητές αλλά και την ευρύτερη κοινωνία.

Στην τοποθέτηση του ο Δήμαρχος ανέφερε: «Το ισχυρότερο όπλο προστασίας είναι η γνώση και η σωστή πληροφόρηση για ένα εξαιρετικά σοβαρό πρόβλημα με πολλές και σοβαρές επιπτώσεις, τόσο στη σωματική και ψυχική υγεία όσο και στην ψυχοκοινωνική ανάπτυξη του παιδιού. Ο ρόλος των εκπαιδευτικών, των ειδικών επιστημόνων και των γονέων και η αγαστή συνεργασία τους είναι μείζονος σημασίας, όπως και η καλή επικοινωνία με τα παιδιά με δεδομένη πάντα την αναγκαιότητα της πρόληψης της ενδοσχολικής βίας και του σχολικού εκφοβισμού».